[pic] | EIROPAS KOPIENU KOMISIJA | Briselē, 22.3.2006 COM(2006) 136 galīgā redakcija KOMISIJAS PAZIŅOJUMS EIROPAS PARLAMENTAM, PADOMEI UN EIROPAS EKONOMIKAS UN SOCIĀLO LIETU KOMITEJAI PARTNERĪBAS IZAUGSMEI UN NODARBINĀTĪBAI ĪSTENOŠANA – VEIDOT EIROPU PAR IZCILĪBAS PARAUGU UZŅĒMUMU SOCIĀLĀS ATBILDĪBAS JOMĀ KOMISIJAS PAZIŅOJUMS EIROPAS PARLAMENTAM, PADOMEI UN EIROPAS EKONOMIKAS UN SOCIĀLO LIETU KOMITEJAI PARTNERĪBAS IZAUGSMEI UN NODARBINĀTĪBAI ĪSTENOŠANA – VEIDOT EIROPU PAR IZCILĪBAS PARAUGU UZŅĒMUMU SOCIĀLĀS ATBILDĪBAS JOMĀ 1. IEVADS Uzņēmumu sociālā atbildība (USA) ir koncepcija, kas nosaka, ka uzņēmumi brīvprātīgi iekļauj sociālus un vides apsvērumus savā uzņēmējdarbībā un attiecībās ar ieinteresētajām personām[1]. Uzņēmumi nolemj darīt vairāk sabiedrības vajadzību apmierināšanai, nekā paredzēts likumā noteiktajās minimālajās prasībās un pienākumos, kuri izriet no kolektīvajiem līgumiem. Uzņemoties USA, uzņēmumi neatkarīgi no to lieluma sadarbībā ar ieinteresētajām personām var palīdzēt saskaņot ekonomiskās, sociālās un vides aizsardzības intereses. Tāpēc USA kļūst par arvien svarīgāku koncepciju gan pasaulē, gan Eiropas Savienībā, un tā ir viena no tēmām diskusijā par globalizāciju, konkurētspēju un ilgtspēju. Eiropā USA veicināšana atspoguļo vajadzību aizstāvēt kopīgās vērtības un palielināt solidaritātes un kohēzijas izjūtu. Kopš aukstā kara beigām lielākajā daļā pasaules valstu ir ieviesta tirgus ekonomika. Lai gan tas ir pavēris uzņēmumiem jaunas iespējas, tas tomēr vienlaikus nosaka arī to, ka uzņēmumiem jāierobežo sevi un jāiesaistās sociālās stabilitātes un mūsdienu demokrātiskās sabiedrības labklājības nodrošināšanā. Turklāt, kā tas apstiprināts ar Komisijas 2006. gada progresa ziņojumu par izaugsmi un nodarbinātību[2], labāks regulējums un uzņēmējdarbības kultūras veicināšana ES pašlaik ir svarīgs Eiropas uzdevums. Komisija ir apņēmusies veicināt Eiropas ekonomikas konkurētspēju saistībā ar atjaunināto Lisabonas Partnerību izaugsmei un nodarbinātībai. Komisija aicina Eiropas uzņēmumus publiski demonstrēt apņemšanos veicināt ilgtspējīgu attīstību, ekonomikas izaugsmi, lielāku un labāku nodarbinātību, kā arī īstenot savu apņemšanos veicināt USA, tostarp sadarbību ar citām ieinteresētajām personām. Vairāk nekā jebkad agrāk Eiropai ir vajadzīgi aktīvi uzņēmēji, pozitīva attieksme pret uzņēmējdarbību un uzticēšanās uzņēmējdarbībai. Eiropā ir vajadzīga vide, kurā uzņēmēji tiek novērtēti ne tikai tāpēc, ka tie gūst labu peļņu, bet arī tāpēc, ka tie godīgi dod savu ieguldījumu, lai risinātu konkrētas sabiedrības problēmas. Tāpēc Komisija vēlas piešķirt lielāku politisko redzamību USA, lai atzītu to, ko Eiropas uzņēmumi jau dara šajā jomā, un iedrošinātu tos darīt vairāk. Tā kā USA pamatā ir brīvprātīga uzņēmumu darbība, koncepcija, kurā paredzēti papildu pienākumi un administratīvas prasības uzņēmumiem, varētu būt vērsta pret produktivitāti un būtu pretrunā labāka regulējuma principiem. Apzinoties to, ka uzņēmumi ir galvenie dalībnieki USA, Komisija ir nolēmusi, ka tā savus mērķus vislabāk var sasniegt ciešākā sadarbībā ar Eiropas uzņēmumiem, tāpēc tā paziņo par atbalstu Eiropas USA alianses izveidei – koncepcijai, kas izstrādāta, pamatojoties uz to uzņēmumu ieguldījumu, kuri aktīvi veicina USA. Tā ir atvērta Eiropas uzņēmumu alianse, un uzņēmumi neatkarīgi no to lieluma ir aicināti paust savu atbalstu. Tā ir politiska „jumta” organizācija lielu uzņēmumu, MVU un to ieinteresēto personu jaunām vai esošām iniciatīvām USA jomā. Tas nav juridisks dokuments un nav jāparaksta uzņēmumiem, Komisijai vai kādai valsts iestādei. Tas ir politisks process, lai veicinātu USA koncepcijas ieviešanu Eiropas uzņēmumos. Atbalsts jaunajai aliansei jāsaprot kā tādas plašākas partnerības pamatelements, pēc kuras tiecas Komisija ar visām iesaistītajām ieinteresētajām personām. Pirms šā paziņojuma vairākus gadus notika publiskas debates un apspriedes ar visām ieinteresētajām personām, īpaši saistībā ar Eiropas Ieinteresēto personu forumu USA jomā, kas 2004. gadā iesniedza nobeiguma ziņojumu. Komisija joprojām piešķir vislielāko nozīmi dialogam ar visām ieinteresētajām personām un starp tām un ierosina atjaunot regulāras Ieinteresēto personu foruma sanāksmes, lai nemitīgi pārraudzītu panākumus USA jomā ES. 2. USA ILGTSPēJīGAS IZAUGSMES UN LIELāKAS UN LABāKAS NODARBINāTīBAS ATBALSTAM Ilgtspējīga izaugsme un lielāka un labāka nodarbinātība ir divas savstarpēji saistītas problēmas, kas ES jārisina, ņemot vērā globālo konkurenci un novecojošo sabiedrību, lai nosargātu mūsu Eiropas sabiedrības modeli, kura pamatā ir vienlīdzīgas iespējas, augsta dzīves kvalitāte, sociālā integrācija un veselīga vide. Tāpēc arī 2005. gada februārī izveidojot Partnerību izaugsmei un nodarbinātībai un 2005. gada decembrī atjaunojot Ilgtspējīgas attīstības stratēģiju, Komisija aicināja atjaunot Lisabonas programmu. Tāpēc arī valsts un valdību vadītāju neoficiālā sanāksmē Hemptonkortā 2005. gada oktobrī aicināja meklēt inovatīvus risinājumus konkurētspējas problēmām, vienlaikus aizstāvot Eiropas vērtības. Pārskatītā Lisabonas stratēģija veicina izaugsmi un nodarbinātību tādā veidā, kas pilnībā atbilst ilgtspējīgai attīstībai – joprojām Eiropas Savienības galvenajam ilgtermiņa mērķim. Uzņēmumiem kā ekonomiskās izaugsmes dzinējspēkam, darbavietu radīšanai un jauninājumiem ir galvenā nozīme Lisabonas un ilgtspējīgas attīstības mērķu sasniegšanā. Eiropai vajadzīgs, lai uzņēmumi darītu to, ko tie prot vislabāk – nodrošinātu ražojumus un pakalpojumus, kas sabiedrībai sniedz pievienoto vērtību, un veicinātu uzņēmējdarbības garu un radošumu, lai radītu vērtības un nodrošinātu darbavietas. Tomēr Eiropai nav vajadzīga vienkārši uzņēmējdarbība, bet gan sociāli atbildīga uzņēmējdarbība, kas uzņemas savu daļu atbildības par Eiropas lietām. Komisija 2005. gada pavasara Eiropadomē atzina, ka USA „ var būt liela nozīme ilgtspējīgas attīstības veicināšanā, vienlaikus paaugstinot Eiropas jauninājumu potenciālu un konkurētspēju .”[3] Sociālajā programmā[4] Komisija paziņoja, ka sadarbībā ar dalībvalstīm un ieinteresētajām personām tā piedāvās iniciatīvas, lai vēl vairāk atbalstītu USA attīstību un pārredzamību. Pārskatītajā Ilgtspējīgas attīstības stratēģijā[5] Komisija aicināja „ Eiropas uzņēmumu vadītājus un pārējās svarīgākās ieinteresētās personas kopā ar politiskajiem līderiem nekavējoties iesaistīties pārdomās par vidēja termiņa un ilgtermiņa politiku ilgtspējas nodrošināšanai un ierosināt vērā ņemamus uzņēmējdarbības atbildes pasākumus, pārsniedzot esošās minimālās juridiskās prasības”. Eiropadome 2005. gada martā uzsvēra, ka, „lai veicinātu ieguldījumus un nodrošinātu pievilcīgu vidi uzņēmējdarbībai un darbam, Eiropas Savienībai jāpabeidz sava iekšējā tirgus izveide un jāpadara tās normatīvā vide uzņēmējdarbībai labvēlīgāka, savukārt uzņēmējdarbībai jāizkopj sociālās atbildības izjūta.” Vienotajās pamatnostādnēs izaugsmei un nodarbinātībai (2005–2008) Eiropadome ieteica dalībvalstīm „ mudināt uzņēmumus palielināt sociālo atbildību ”. Eiropas Parlaments (īpaši ar savām 2002. gada[6] un 2003. gada[7] rezolūcijām) ir sniedzis vērtīgu ieguldījumu debatēs par USA. Ņemot vērā iepriekš minēto, Komisija ir pārskatījusi USA jomā paveikto ES līmenī, lai samērotu savu pieeju ar prioritātēm un darba metodēm, kas noteiktas Izaugsmes un nodarbinātības stratēģijā. Komisija uzskata, ka uzņēmumu potenciālu ne tikai var izmantot labāk, bet tas ir jādara, lai atbalstītu ilgtspējīgu attīstību un Izaugsmes un nodarbinātības stratēģiju. Ņemot vērā 2006. gada progresa ziņojuma par izaugsmi un nodarbinātību garu un prioritārās jomas, Komisija aicina Eiropas uzņēmumus „palielināt apgriezienus” un stiprināt USA veltītos centienus. Šādi rīkojoties, tā vēlas radīt labvēlīgāku vidi visiem, kas iesaistīti USA, un kopā ar visām ieinteresētajām personām noskaidrot to, cik lielā mērā USA var veicināt Eiropas sabiedrības attīstību. USA prakse nav panaceja; nevar gaidīt, ka tikai ar tās palīdzību var sasniegt šos rezultātus. Tā neaizstāj valsts politiku, bet var palīdzēt sasniegt virkni valsts politikas mērķu, piemēram: - integrētāki darba tirgi un lielāks sociālās iekļaušanas līmenis, jo uzņēmumi aktīvi meklē iespēju pieņemt darbā vairāk cilvēku no neaizsargātām sabiedrības grupām; - ieguldījums prasmju attīstīšanā, mūžizglītībā un nodarbinātības spējās, kas vajadzīgas, lai saglabātu konkurētspēju globālajā uz zināšanām balstītajā ekonomikā un cīnītos ar strādājošo novecošanu Eiropā; - uzlabojumi sabiedrības veselības jomā, pateicoties uzņēmumu brīvprātīgām iniciatīvām tādās jomās kā pārtikas un netoksisko ķīmisko vielu realizācija un marķēšana; - labāki rezultāti jauninājumu jomā, jo īpaši saistībā ar jauninājumiem, ar kuru palīdzību risina sociālas problēmas, pateicoties intensīvākai mijiedarbei ar ārējām ieinteresētajām personām un pateicoties jauninājumiem labvēlīgākas darba vides veidošanai; - dabas resursu racionālāka izmantošana un piesārņojuma līmeņa samazināšana, jo īpaši pateicoties ieguldījumiem ekoloģiskos jauninājumos un brīvprātīgai vides pārvaldības sistēmu un marķēšanas ieviešanai; - uzņēmējdarbības un uzņēmēju pozitīvāks tēls sabiedrībā, kas, iespējams, palīdzēs veidot labvēlīgāku attieksmi pret uzņēmējdarbību; - lielāka cilvēktiesību, dabas aizsardzības prasību un būtiskāko darba standartu ievērošana, jo īpaši jaunattīstības valstīs; - nabadzības samazināšana un panākumi Tūkstošgades attīstības mērķu sasniegšanā. 3. VEIDOT EIROPU PAR IZCILīBAS PARAUGU USA JOMā Kopš Lisabonas Eiropadome 2000. gada martā aicināja apzināties uzņēmumu sociālo atbildību, USA jomā gūti ievērojami panākumi. Zaļā grāmata (2001)[8], paziņojums (2002)[9] un Ieinteresēto personu foruma USA jomā (USA forums) izveide iezīmēja svarīgus šā procesa posmus. USA forums pulcēja uzņēmēju, arodbiedrību un pilsoniskās sabiedrības pārstāvjus, Komisijai uzņemoties veicināšanas funkciju. Komisija atbalsta USA foruma darbu un tā 2004. gada jūnija nobeiguma ziņojumu un ir vienisprātis ar ieinteresētajām personām par to, ka ziņojuma ieteikumi palīdzēs attīstīt USA Eiropā un pasaulē, ja attiecīgie dalībnieki tos pilnībā īstenos. Forums guva sekmes un panāca vienprātību ieinteresēto personu starpā, bet tas arī norādīja uz ievērojamajām atšķirībām uzņēmēju ieinteresēto personu un to ieinteresēto personu uzskatos, kas nestrādā uzņēmējdarbības jomā. Kopēja Eiropas izpratne par to, kas ir USA, ir veidojusies, pamatojoties uz Komisijas definīciju, saskaņā ar kuru USA ir koncepcija, atbilstoši kurai uzņēmumi brīvprātīgi iekļauj sociālus un vides apsvērumus savā uzņēmējdarbībā un attiecībās ar ieinteresētajām personām. USA forums apstiprināja šo definīciju, vienlaikus turpinot pētīt tās darbības jomu un robežas. Forums vienojās arī par to, ka vajadzīgi turpmāki informatīvi un kompetenci veidojoši pasākumi. Tomēr netika panākta vienprātība par tādiem jautājumiem kā uzņēmumu ziņojumu sniegšanas prasības vai Eiropas standartu nepieciešamība attiecībā uz USA. Informētība par USA, tās izpratne un ieviešana pēdējos gados ir uzlabojusies, daļēji pateicoties USA forumam un citiem Komisijas atbalstītiem pasākumiem. Vienlaikus uzņēmumu un citu ieinteresēto personu iniciatīvas ir sekmējušas USA pilnveidi Eiropā un pasaulē. Sociālais dialogs, īpaši nozaru līmenī, ir bijis efektīvs līdzeklis, lai veicinātu USA iniciatīvas, un arī Eiropas Uzņēmumu padomēm ir bijis konstruktīvs ieguldījums paraugprakses attīstībā USA jomā. Tomēr ir jāuzlabo Eiropas uzņēmumu īstenotā USA ieviešana, īstenošana un stratēģiskā integrācija. Jāstiprina darba ņēmēju, viņu pārstāvju un arodbiedrību nozīme USA prakses izstrādē un īstenošanā. Ārējām ieinteresētajām personām, tostarp NVO, patērētājiem un ieguldītājiem, jāuzņemas nozīmīgāka loma atbildīgas uzņēmējdarbības prakses veicināšanā un atzinības izteikšanā tai. Valsts iestādēm visos līmeņos jāuzlabo politikas saskanība, lai veicinātu ilgtspējīgu attīstību, ekonomikas izaugsmi un darbavietu radīšanu. ES ilgtermiņa labklājības, solidaritātes un drošības redzējums attiecas arī uz starptautisko jomu. Komisija atzīst saistību starp USA ieviešanu ES un starptautiskā līmenī un uzskata, ka Eiropas uzņēmumiem ir jārīkojas atbildīgi, atbilstīgi Eiropas vērtībām un starptautiski atzītām normām un standartiem, lai kur tie darbotos. Komisija ir izklāstījusi savus apsvērumus par to, kā vislabāk dot jaunus impulsus tam, lai veidotu Eiropu par izcilības paraugu USA jomā. Tā ir ņēmusi vērā gan USA foruma nobeiguma ziņojumu, gan ieinteresēto personu viedokli, kas nav atspoguļots šajā ziņojumā. Uzdevums bija atrast jaunu pieeju, kas rosinātu vairāk uzņēmumu pievērsties USA, jo tie ir galvenie dalībnieki šajā jomā. 4. EIROPAS USA ALIANSE Tāpēc Komisija atbalsta tādas Eiropas USA alianses izveidi, kas tiek raksturota šim paziņojumam pievienotajā dokumentā. Alianse ir politiska „jumta” organizācija lielu uzņēmumu, MVU un to ieinteresēto personu jaunām vai esošām iniciatīvām USA jomā. Alianse ir atvērta organizācija un Eiropas uzņēmumi neatkarīgi no to lieluma tiek aicināti brīvprātīgi paust savu atbalstu. Alianse nav juridisks dokuments, kas jāparaksta uzņēmumiem, Komisijai vai kādai valsts iestādei. Nav formālu prasību par to, kā izteikt atbalstu aliansei, un Eiropas Komisija neveidos sarakstu ar tiem uzņēmumiem, kas atbalsta aliansi. Komisijas ieguldījums alianses atbalstam būs turpmāka USA veicināšana atbilstoši šā paziņojuma 5. nodaļā minētajiem punktiem. Tas neietver jaunas finanšu saistības Komisijai. Komisija paredz, ka alianse ievērojami ietekmēs Eiropas uzņēmumu attieksmi pret USA un to sekmīgu iesaistīšanos sociālo un vides jautājumu risināšanā. Aliansei jāizveido jaunas partnerības ar ieinteresētajām personām un jārada tām jaunas iespējas centienos veicināt USA, un tādējādi alianse ir instruments Eiropas uzņēmumu un to ieinteresēto personu resursu un jaudas piesaistei. Eiropas uzņēmumu brīvprātīga iesaistīšanās aliansē un vajadzības gadījumā Komisijas atbalsts USA ar tās politikas un instrumentu palīdzību stiprinās USA attīstību ES un ārvalstīs. Alianses rezultātus ir jāuzskata par brīvprātīgu uzņēmēju ieguldījumu atjaunotās Lisabonas stratēģijas un pārskatītās Ilgtspējīgas attīstības stratēģijas mērķu sasniegšanā. Tomēr šie rezultāti lielā mērā būs atkarīgi arī no ieinteresēto personu iesaistīšanās, kas tiek aicinātas pilnībā izmantot alianses piedāvātās iespējas. Lai veicinātu USA prakses pārredzamību, redzamību un uzticamību, Komisija mudina alianses atbalsta uzņēmumus nodot visu ieinteresēto personu, ieskaitot patērētājus, ieguldītājus un plašu sabiedrību, rīcībā informāciju par USA. Īpaši lieliem uzņēmumiem jācenšas iepazīstināt sabiedrību ar USA stratēģijām, iniciatīvām un to rezultātiem vai paraugpraksi tai viegli pieejamā veidā. Turklāt Komisija turpinās sniegt atbalstu ieinteresētajām personām, lai tās spētu novērtēt USA praksi. Komisija atzīst, ka bez to ieinteresēto personu aktīva atbalsta un konstruktīvas kritikas, kuras nestrādā uzņēmējdarbības jomā, USA nebūs panākumu. Komisijas atbalsts aliansei neaizstāj turpmāku dialogu ar visām ieinteresētajām personām. Komisija saglabā apņemšanos veicināt šādu dialogu, tostarp ar regulāru Ieinteresēto personu foruma pārraudzības sanāksmju starpniecību. 5. IEROSINāTIE PASāKUMI, LAI VEICINāTU TURPMāKU USA PRAKSES IEVIEšANU Lai turpinātu USA veicināšanu, Komisija uzsvērs šādus aspektus. - Izpratnes veidošana un paraugprakses apmaiņa . USA aizvien attīstoties, Komisija turpinās veidot izpratni par USA un veicināt paraugprakses apmaiņu, īpašu uzmanību pievēršot MVU un jaunajām dalībvalstīm, kur USA ir mazāk pazīstama koncepcija, pievienošanās valstīm un kandidātvalstīm. Komisija darbosies ciešā partnerībā ar uzņēmumiem un visām attiecīgajām ieinteresētajām personām, tostarp valsts un reģionālajām iestādēm. Komisija turpinās veicināt brīvprātīgus vides instrumentus, piemēram, vides pārvaldības sistēmas un ekomarķējuma shēmu. Tiks veicinātas arī citas iniciatīvas, lai sekmētu iedzīvotāju izpratni par sociālajiem un vides jautājumiem un ietekmi, kāda ir to patēriņa un ieguldījumu lēmumiem. - Atbalsts dažādu ieinteresēto personu iniciatīvām . Ieinteresēto personu iesaistīšana palielina USA iniciatīvu efektivitāti, tāpēc Komisija organizēs regulāras Ieinteresēto personu foruma pārraudzības sanāksmes. Komisija turpinās veicināt un atbalstīt ieinteresēto personu, tostarp darba devēju un darba ņēmēju, kā arī NVO, iniciatīvas USA jomā, jo īpaši nozaru līmenī, lai sekmētu labāku izpratni par USA un stiprinātu tās uzticamību. Eiropas Pārtikas platforma ir labs šādas iniciatīvas piemērs. Šajā saistībā svarīgs mehānisms ir arī nozaru sociālā dialoga komitejas. - Sadarbība ar dalībvalstīm . Kaut arī Eiropā pastāv plaša vienprātība par USA definīciju, tomēr tās precīzā būtība un raksturojums atšķiras atkarībā no valsts un kultūras īpatnībām. Tomēr dalībvalstu rīcībā ir plašs instrumentu klāsts USA veicināšanai. Tādēļ sadarbība ar dalībvalstīm un pievienošanās valstīm, īpaši Augsta līmeņa valstu pārstāvju grupā USA jomā, ir nozīmīgs Komisijas USA jomas politikas aspekts. Dalībvalstīs USA atbalsta pasākumiem var būt piemērots reģionālais līmenis, jo īpaši saistībā ar MVU. - Patērētāju informēšana un pārredzamība . Patērētājiem ir liela nozīme tādu stimulu radīšanā, kas veicina atbildīgu ražošanu un atbildīgu uzņēmējdarbības praksi. Patērētājiem kritiski jāizvērtē sava izvēle un jāatbalsta labi izstrādājumi un labi uzņēmumi. Patlaban patērētājiem trūkst skaidras informācijas par to, kā izstrādājumi un pakalpojumi ietekmē vidi un sabiedrību, tostarp trūkst informācijas par piegādes ķēdi. Apspriežoties ar visām attiecīgajām ieinteresētajām personām, Komisija pētīs, vai ir jāveicina turpmāki brīvprātīgi pasākumi, lai sasniegtu pārredzamības un patērētāju informēšanas mērķus, tostarp sabiedrības veselības aizsardzības jautājumos. - Pētniecība . Ir vajadzīga starpdisciplīnu pētniecība par USA, jo īpaši par makrolīmeņa un mezolīmeņa saiknēm starp USA, konkurētspēju un ilgtspējīgu attīstību; USA efektivitāti sociālu un vides mērķu sasniegšanā un tādiem jautājumiem kā jauninājumi, uzņēmumu vadība, darba attiecības un piegādes ķēde. MVU īstenotā USA pati par sevi ir nozīmīga pētniecības tēma, taču tā pienācīgi jāatspoguļo arī citās USA pētniecības jomās. Turklāt vairāk jāpēta procesu, ražojumu un pakalpojumu sociālā ietekme uz dzīves ciklu. Balstoties uz četriem USA pētniecības projektiem, kas tiek finansēti saskaņā ar Sesto pētniecības pamatprogrammu, Komisija pētīs iespējas, lai turpinātu atbalstīt USA izpēti kā daļu no gaidāmās Septītās pētniecības pamatprogrammas. - Izglītība . Lai USA kļūtu par plaši izplatītu uzņēmējdarbības praksi, jāpilnveido nākamo uzņēmēju, vadošo uzņēmēju, uzņēmumu vadītāju un darbinieku atbilstošas zināšanas un prasmes. USA ir arī mūžizglītības jautājums. Komisija aicina komercskolas, universitātes un citas izglītības iestādes kā būtisku starpnozaru jautājumu iekļaut izglītībā USA, īpaši nākamo vadītāju un augstskolas diplomu ieguvušo studentu izglītībā. - MVU . MVU īstenotās USA kopējā ietekme ir ļoti nozīmīga, lai pilnībā izmantotu USA potenciālu izaugsmes, nodarbinātības un ilgtspējīgas attīstības sekmēšanai Eiropā. Komisija atzīst, ka ir vajadzīga īpaša pieeja, lai stiprinātu USA mazos un vidējos uzņēmumos. Šāda pieeja nozīmē, ka jāatzīst tas, ko MVU jau dara USA jomā. Tāpat vajadzīga aktīva sadarbība starp plašām MVU starpniekorganizācijām un atbalsta sniedzējiem. Komisija sekmēs pieredzes apmaiņu par to, kā vislabāk atbalstīt un rosināt USA mazo un vidējo uzņēmumu vidū Eiropā. - USA starptautiskā nozīme . Komisija arī turpmāk globāli atbalstīs USA, lai palielinātu uzņēmumu ieguldījumu ANO Tūkstošgades attīstības mērķu sasniegšanā. ILO Trīspusējā deklarācija par daudznacionāliem uzņēmumiem un sociālajai politikai piemērojamajiem principiem, ESAO pamatnostādnes daudznacionāliem uzņēmumiem un ANO Globālais līgums ( UN Global Compact ), kā arī citi atsauces dokumenti un iniciatīvas sniedz starptautiskus atskaites punktus atbildīgai uzņēmējdarbības praksei. Komisija ir apņēmusies veicināt izpratni par šiem instrumentiem un to īstenošanu un sadarbosies ar citām valdībām un ieinteresētajām personām, lai uzlabotu to efektivitāti. Komisija arī turpmāk uzņemsies vadošo lomu, starptautiski popularizējot augstus vides standartus. Komisijas mērķis ir stiprināt divpusējo tirdzniecības sarunu ilgtspējīgas attīstības dimensiju un censties veicināt būtiskāko darba standartu ievērošanu divpusējos nolīgumos. Komisija arī rosinās noteikumu ietveršanu starptautiski pieņemtu USA instrumentu atbalstam un centīsies risināt USA jautājumus divpusējā dialogā starp pusēm. Tā ir apņēmusies izmantot arī tirdzniecības atvieglojumus, īpaši jauno ES „Vispārējo preferenču sistēmu plus”, kas stājās spēkā 2006. gada 1. janvārī, kā līdzekli, ar kuru veicināt galveno cilvēktiesību un darba tiesību, vides aizsardzības un vadības principu ievērošanu. Komisija stiprinās sadarbību ar ILO , lai veicinātu cilvēku cienīgu darbu, tostarp īstenojot izmēģinājuma projektu par tirdzniecības un cilvēka cienīga darba rādītājiem jaunattīstības valstīs. Komisija 2006. gadā nāks klajā arī ar paziņojumu par cilvēka cienīgu darbu. Komisija apspriedīs ar partnervalstīm un attiecīgajām ieinteresētajām personām, kā veicināt USA saskaņā ar Kotonū nolīgumu un jauno Āfrikas stratēģiju[10], un ierosinās šo jautājumu apspriest ES un Āfrikas augstākā līmeņa uzņēmējdarbības forumā, kas notiks 2006. gada rudenī. Komisija sekos citiem nozīmīgiem starptautiskiem procesiem, piemēram, tam, kā darbojas ANO īpašais pārstāvis cilvēktiesību un starptautisko korporāciju un citu uzņēmumu lietās, iespējamai ISO orientējoša standarta izstrādei par sociālo atbildību un nozaru iniciatīvām, piemēram, Kimberli procesa sertifikācijas sistēmai attiecībā uz neapstrādātiem dimantiem. 6. SECINāJUMS – VAJADZīBA PēC VISU IEINTERESēTO PERSONU PARTNERīBAS Komisija ir patiesi pārliecināta, ka USA ir nozīmīga ikvienam Eiropas iedzīvotājam, jo tā atspoguļo Eiropas sociālā modeļa šķautni. USA var sekmēt ilgtspējīgas attīstības mērķu sasniegšanu, vienlaikus stiprinot Eiropas jauninājumu potenciālu un konkurētspēju, tādējādi sekmējot arī nodarbinātības iespējas un darbavietu radīšanu. Turpmāka USA veicināšana ir ļoti nozīmīga gan jaunajai partnerībai „izaugsmei un nodarbinātībai”, gan ilgtspējīgas attīstības mērķu īstenošanai. Komisija aicina visas iesaistītās personas sekmēt šīs nozīmīgās jaunās iniciatīvas īstenošanu. Komisija piedāvā ciešu partnerību ar dalībvalstīm, uzņēmumiem (ar pielikumā raksturotās alianses starpniecību) un visām iesaistītajām ieinteresētajām personām, lai veidotu Eiropu par izcilības paraugu USA jomā, jo USA atspoguļo ES pamatvērtības. Komisija pēc gada, pēc tam, kad būs notikusi apspriešanās Ieinteresēto personu forumā, atkārtoti novērtēs USA attīstību Eiropā. PIELIKUMS VEIDOT EIROPU PAR IZCILīBAS PARAUGU UZņēMUMU SOCIāLāS ATBILDīBAS JOMā Eiropas USA alianse USA IR NOZīMīGA VISIEM Uzņēmumu sociālā atbildība (USA) ir nozīmīga, jo tā atspoguļo tādas sabiedrības būtiskākās vērības, kādā mēs vēlamies dzīvot. Tā ir nozīmīga gan lieliem, gan maziem atsevišķiem uzņēmumiem, kas ar inovatīviem ražojumiem un pakalpojumiem, jaunām prasmēm un ieinteresēto personu iesaistīšanos var uzlabot savus ekonomiskos, vides un sociālos rezultātus īstermiņa un ilgtermiņa laikposmā. Tā ir nozīmīga tiem, kas strādā uzņēmumos vai uzņēmumiem, jo tā var palīdzēt radīt tādu darba vidi, kas sniedz lielāku gandarījumu un iedvesmu. Tā ir nozīmīga tiem, kas iegādājas uzņēmumu ražojumus, patērētājiem, kas aizvien vairāk uzmanības pievērš sociālajiem un vides aspektiem saistībā ar iegādātajiem ražojumiem un pakalpojumiem. Tā ir nozīmīga vietējām kopienām, kurās darbojas uzņēmumi, jo tās vēlas būt drošas, ka to vidū mīt organizācijas, kam rūp to vērtības un problēmas. Tā ir nozīmīga ieguldītājiem, kas uzskata, ka jārosina atbildīga uzņēmējdarbības prakse. Tā ir nozīmīga cilvēkiem citās pasaules malās, kas sagaida, ka Eiropas uzņēmumi rīkosies saskaņā ar Eiropas un starptautiskām vērtībām un principiem. Un tā ir nozīmīga mūsu bērniem un nākamajām paaudzēm, kas cer dzīvot pasaulē, kur ciena cilvēkus un dabu. Centieni veidot ilgtspējīgu tirgus ekonomiku Uzņēmumu aktīva pievēršanās USA, kā arī vispārīgs valsts iestāžu atbalsts USA kļuvis īpaši nozīmīgs pēdējo 15 gadu laikā, jo USA veicina cilvēktiesību un tiesiskuma ievērošanu, kā arī ilgtspējīgu demokrātijas un tirgus ekonomikas darbību vietējā, valstu, Eiropas vai pasaules mērogā. Lai tirgus ekonomika būtu sekmīgs tautsaimniecības modelis, ir nepieciešami daži būtiski priekšnoteikumi: no vienas puses, efektīvs un saskanīgs tiesiskais un normatīvais pamats, no otras puses, pašierobežojumi un paškontrole tikpat lielā mērā kā aktīva jauninājumu un uzņēmējdarbības, godīguma un uzticamības vide; tie visi ir vajadzīgi elementi, lai apvienotu lielus ekonomiskus panākumus, vides aizsardzību, sociālo kohēziju un labklājību. Tādēļ vadošie Eiropas uzņēmumi vairāk nekā jebkad agrāk ir meklējumu, mācību un jauninājumu procesā attiecībā uz to vadību, pārvaldību, dialogu ar ieinteresētajām personām un ražojumu attīstību, tādējādi uzņēmuma atbildību un ražotāja atbildību padarot par dabisku ikdienas saimnieciskās darbības un konkurētspējas daļu. Mazie uzņēmumi, kas ir galvenais izaugsmes un nodarbinātības dzinējspēks Eiropā, uzņēmumu atbildības ziņā var piedāvāt tikpat daudz, cik lielie uzņēmumi, kaut arī to pieeja USA bieži ir neformālāka un intuitīvāka. Uz globalizācijas un ar to saistīto strukturālo pārmaiņu fona uzņēmumi veic šīs pārmaiņas cerībā, ka pārējās ieinteresētās personas arī uzņemsies savu daļu risku un iespēju, kas saistītas ar atbildību un jauninājumiem. Dialogs ar ieinteresētajām personām palīdz uzņēmumiem prognozēt un risināt sociālas un vides problēmas, kas var ietekmēt to konkurētspēju nākotnē. Eiropas USA alianse Šajā saistībā Eiropas Komisija atbalsta uzņēmēju aprindu pārstāvjus, kas liek pamatus Eiropas USA aliansei. Tā ir atvērta alianse uzņēmumiem ar līdzīgiem mērķiem – veidot Eiropu par izcilības paraugu USA jomā, lai atbalstītu konkurētspējīgu un ilgtspējīgu uzņēmumu un tirgus ekonomiku. Šīs iniciatīvas būtība ir partnerība. Partnerības pamatā ir vienošanās, ka Eiropas Stratēģijas izaugsmei un nodarbinātībai prioritātes pilnā mērā atbilst aizvien pieaugošās globālās konkurences, demogrāfisko tendenču un ilgtspējīgas nākotnes uzdevumiem. Šīs stratēģijas īstenošana ir ļoti svarīga, lai nodrošinātu gan ilgtspējīgu Eiropas izaugsmi, gan Eiropas dzīvesveidu. Alianses pamatā ir izpratne, ka USA var sekmēt ilgtspējīgu attīstību, vienlaikus stiprinot Eiropas jauninājumu potenciālu un konkurētspēju, tādējādi sekmējot arī nodarbinātības iespējas un darbavietu radīšanu. Alianses mērķis ir veicināt USA kā uzņēmējdarbības iespēju, kas abpusēji izdevīga gan uzņēmumiem, gan sabiedrībai, un alianse atzīst, ka USA ir pieeja, ko uzņēmumi īsteno brīvprātīgi un kas atspoguļo Eiropas uzņēmējdarbības daudzveidību. Uzņēmumi ir galvenie dalībnieki USA jomā, taču nozīme tās veicināšanā ir arī valsts iestāžu atbalstam vietējā, valsts un Eiropas līmenī. Alianses iniciatīva balstās uz iepriekšējām diskusijām ar uzņēmumiem un ieinteresētajām personām. Īpaši tā balstās uz pieredzi, kas gūta Eiropas Ieinteresēto personu forumā USA jomā, kas bija nozīmīga iniciatīva, ko sekmēja Eiropas Komisija. Forums sniedza iespēju Eiropas uzņēmumu, darba devēju, arodbiedrību un pilsoniskās sabiedrības organizāciju pārstāvjiem iesaistīties inovatīvā mācību un dialoga procesā un vienoties par ieteikumiem plašākai un efektīvākai USA praksei. Alianse arī izmantos priekšrocības, ko sniedz Eiropas kampaņa USA popularizēšanai MVU vidū un daudzas citas uzņēmumu un darba devēju ierosinātas iniciatīvas. Vēl viens nozīmīgs šīs alianses virzītājspēks ir Eiropas Ceļvedis uzņēmumiem USA jomā – 2010, kurā vadošie uzņēmumi un uzņēmumu tīkli izklāstījuši savu redzējumu un prioritātes konkurētspējīgam un ilgtspējīgam uzņēmumam Eiropas skatījumā. Alianse ir pamats, uz kura balstoties, partneri var veicināt USA nākotnē. Tā veidojas šādās trijās darbības jomās: - izpratnes veidošana un zināšanu pilnveidošana par USA un ziņojumu sniegšana par tās panākumiem; - atbalsts atvērtu sadarbības koalīciju īstenošanai un attīstīšanai; - USA labvēlīgas vides radīšana. I ZPRATNES VEIDOšANA UN ZINāšANU PILNVEIDOšANA PAR USA Alianse pētīs un atbalstīs radošas iespējas USA paraugprakses, iniciatīvu un instrumentu apmaiņai un izplatīšanai, lai padarītu tos nozīmīgus uzņēmējiem, politikas veidotājiem, patērētājiem, ieguldītājiem un plašākai sabiedrībai visos attiecīgajos līmeņos Eiropā un ārvalstīs. Īpaša uzmanība tiks pievērsta USA popularizēšanai uzņēmumu vidū neatkarīgi no to lieluma, lai tā labāk atbilstu šodienas un rītdienas realitātei un uzdevumiem. Alianse no jauna apliecina, ka, balstoties uz esošajām iniciatīvām, jāturpina popularizēt starpdisciplīnu pētniecība par USA Eiropas līmenī, īpaši par tās ietekmi uz konkurētspēju un ilgtspējīgu attīstību. Tādēļ šajā ziņā ļoti nozīmīga ir ciešāka sadarbība ar universitātēm un zinātniekiem, kā arī pastāvīgs dialogs un sadarbība ar pilsonisko sabiedrību. Nozīmīgs ieguldījums turpmākā Eiropas konkurētspējas un ilgtspējas nodrošināšanā būs atkarīgs no tā, vai izglītībai USA programmā tiks piešķirta galvenā nozīme. Alianse sekmēs ar USA un ilgtspējīgu attīstību saistītu tēmu iekļaušanu tradicionālajos mācību kursos, nākamo vadītāju un augstskolu diplomus ieguvušo studentu mācību programmās, komercizglītības un citās izglītības iestādēs. Atbalsts atvērtu sadarbības koalīciju īSTENOšANAI UN ATTīSTīšANAI ŅEMOT VēRā USA plašo aptvērumu, kā arī Eiropas un starptautiskās uzņēmējdarbības vides daudzveidību, alianses partneri apzinājuši vairākas prioritāras rīcības jomas: - sekmēt jauninājumus un uzņēmējdarbību tādu ilgtspējīgu tehnoloģiju, ražojumu un pakalpojumu jomā, kas apmierina sabiedrības vajadzības; - palīdzēt MVU plaukt un attīstīties; - palīdzēt uzņēmumiem, īpaši tiem, kuri ietverti piegādes ķēdē, iekļaut to saimnieciskajā darbībā sociālos un vides apsvērumus; - uzlabot un pilnveidot nodarbinātības spējai nozīmīgas prasmes; - labāk risināt daudzveidības un vienlīdzīgu iespēju uzdevumu, ņemot vērā demogrāfiskās pārmaiņas un Eiropas sabiedrības straujo novecošanu; - uzlabot darba apstākļus, arī sadarbībā ar piegādes ķēdi; - īstenot jauninājumus vides jomā, īpaši pievēršoties ekoefektivitātes un energotaupības integrācijai ražojumu un pakalpojumu radīšanas procesā; - sekmēt aktīvu dialogu ar visām attiecīgajām ieinteresētajām personām un to iesaistīšanos; - turpināt risināt pārredzamības un saziņas uzdevumus, lai uzņēmumu un organizāciju nefinanšu darbības rezultātus padarītu izprotamākus visām ieinteresētajām personām un tos labāk iekļautu finanšu darbības rezultātos; - ārpus Eiropas Savienības darboties sociāli un ekoloģiski atbildīgi, tāpat kā uzņēmumi rīkojas Eiropas Savienībā. Darbu šajās prioritārajās jomās uzsāks „atvērtas sadarbības koalīcijas”, kurās apvienosies ieinteresētie uzņēmumi, kas gatavi risināt šos jautājumus „laboratoriju sanāksmēs”, lai izpētītu un izstrādātu kopīgus rīcības projektus, sadarbojoties ar attiecīgiem ekspertiem un ieinteresētajām personām un saņemot Eiropas Komisijas atbalstu. U ZņēMUMU SOCIāLAJAI ATBILDīBAI LABVēLīGAS VIDES NODROšINāšANA Ar jauno Eiropas Stratēģiju izaugsmei un nodarbinātībai un labāka regulējuma iniciatīvu Eiropas Komisija un ES dalībvalstis ir apņēmušās izveidot un stiprināt uzņēmējdarbībai labvēlīgu vidi, kurā uzņēmēji un uzņēmumi var plaukt un attīstīties. Turklāt Eiropas Komisija turpinās īstenot savu politiku saistībā ar uzņēmumu brīvprātīgu un inovatīvu centienu veicināšanu USA jomā, sekmējot labu praksi un tās izplatīšanu nostiprinātā partnerībā ar uzņēmumiem un visām ieinteresētajām personām, kā arī valsts iestādēm. Komisija to īstenos, ievērojot konsekvenci visās politikas jomās un vajadzības gadījumā tajās iekļaujot USA veicināšanu. Lai gūtu panākumus, īstenojot šo kopīgo uzdevumu, alianses partneri izmantos priekšrocības, kas gūstamas no valstu līmenī izveidotām tādām pašām aliansēm, un iedvesmos un atbalstīs līdzīgas iniciatīvas valstīs, kurās novērojama interese par to. Alianse atbalsta pārskata sanāksmju organizēšanu ar visām ieinteresētajām personām, sākot ar 2006. gadu, lai novērtētu paveikto saistībā ar Eiropas Ieinteresēto personu foruma USA jomā ieteikumiem un izvērtētu pārējās tendences, attīstību un jauninājumus USA jomā. Secinājums un nākamais solis Apņēmība, savstarpēja uzticēšanās un dialogs ir ļoti nozīmīgi faktori, lai šī alianse gūtu panākumus. Alianse – tie ir panākumi, ko tās partneri gūs, īstenojot pieņemtās iniciatīvas un darbojoties prioritārajās jomās. Partneri vienojas, ka koordinācijas un saziņas nolūkā alianse balstīsies uz esošajām uzņēmējdarbības struktūrām, kas aktīvi iesaistītas USA jomā. Alianses parteri vienojas veikt novērtējumu augsta līmeņa sanāksmēs un ziņot par alianses sasniegumiem saistībā ar Eiropas Stratēģiju izaugsmei un nodarbinātībai. Pienācis laiks veidot Eiropu par izcilības paraugu USA jomā. Alianse ir izveidota, lai īstenotu šo mērķi. [1] COM(2001) 366 galīgais. [2] COM(2006) 30 galīgais. [3] COM(2005) 24 galīgais. [4] COM(2005) 33 galīgais. [5] COM(2005) 658 galīgais. [6] P5_ TA(2002) 0278. [7] P5_ TA(2003) 0200. [8] COM(2001) 366 galīgais. [9] COM(2002) 347 galīgais. [10] COM(2005) 489 galīgais.